На основу члана 4. члана 49. и члана 97. Закона о запосленима у аутономним покрајинама и јединицама локалне самоуправе („Службени гласник РС“ бр. 21/2016, 113/2017, 95/2018 и 114/2021), члана 56. Закона о локалној самоуправи („Службени гласник Републике Србије“ број 129/2007,83/14-др. закон, 101/2016 – др.закон и 47/2018 и 111/21-др закон) , члана 70. Статута Општине Владичин Хан „Службени гласник Града Врања“, број 4/2019), члана 30. Одлуке о Општинском већу Општине Владичин Хан („Службени гласник Града Врања“, број 9/2019) и члана 73. Пословника Општинског већа Општине Владичин Хан („Службени гласник Града Врања“, број 31/2020), Општинско веће Општине Владичин Хан на седници одржаној дана 07.10.2022.године донело је:

**Р Е Ш Е Њ Е**

**I**

 Милош Стојановић, дипломирани правник бира се за начелника Општинске управе Општине Владичин Хан, на основу спроведеног Јавног конкурса за попуњавање положаја начелника Општинске управе Општине Владичин Хан, број 06-70/5-1/2022-III, објављеног дана 29.08.2022 године на интернет страници Општине Владичин Хан и у дневном листу „Објектив“ дана 30.09.2022. године.

**II**

 Милош Стојановић, дипломирани правник поставља се за начелника Општинске управе Општине Владичин Хан, на пет година, почев од 25.11.2022. године

**III**

Начелник Општинске управе Општине Владичин Хан на основу спроведеног Јавног конкурса за попуњавање положаја начелника Општинске управе Општине Владичин Хан, број 06-70/5-1/2022-III, ступа на положај дана 25.11.2022. године

**IV**

 Ово решење са образложењем објавити на званичном сајту општине Владичин Хан [www.vladicinhan.org.rs](http://www.vladicinhan.org.rs) и у „Службеном гласнику Града Врања“.

**О б р а з л о ж е њ е**

 Чланом 4. Закона о запосленима у аутономним покрајинама и јединицама локалне самоуправе прописано је да за службенике на положају у јединицама локалне самоуправе права и дужности у име послодавца врши орган јединице локалне самоуправе надлежан за постављање службеника на положају , а чланом 97. Став 2. да Општинско веће доноси одлуку о избору кандидата у року од 15 дана од пријема листе кандидата.

 Чланом 49. Закона о запосленима у аутономним покрајинама и јединицама локалне самоуправе прописано је да службенике на положају поставља општинско веће, а чланом 56. Закона о локалној самоуправи прописано је да начелника општинске управе, односно управе за поједине области поставља општинско веће, на основу јавног конкурса, на пет година.

Чланом 70. Став 1. Тачка 17. Статута Општине Владичин Хан прописано је да Општинско веће Општине Владичин Хан поставља и разрешава начелника Општинске управе.

 На основу члана 95., 102. и 103. Закона о запосленима у аутономним покрајинама и јединицама локалне самоуправе, Одлуком о расписивању јавног конкурса за попуњавање положаја начелника општинске управе Општине Владичин Хан број 06-70/5/2022-III од 26.08.2022. године покренут је поступак за попуњавање положаја.

 У складу са чланом 95. Закона о запосленима у аутономним покрајинама и јединицама локалне самоуправе и Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе, Решењем о образовању конкурсне комисије број 06-70/4/2022-III од 26.08.2022.године образована је Конкурсна комисија за избор начелника општинске управе Владичин Хан.

 Јавни конкурс за попуњавање положаја начелника Општинске управе Општине Владичин Хан број 06-70/5-1/22-III објављен је дана 29.08.2022. године на интернет страници Општине Владичин Хан, док је обавештење о објављеном конкурсу објављено у дневном листу који се дистрибуира на територији Републике Србије „Објектив“ дана 30.09.2022. године.

 Рок за подношење пријаве истекао је 14.09.2022. године.

 Услови за постављење на положај прописани су чланом 50. Закона о запосленима у аутономним покрајинама и јединицама локалне самоуправе и то су стечено високо образовање из научне области правне науке на основним академским студијама у обиму најмање 240 ЕСПБ бодова, мастеракадемским студијама, мастер струковним студијама, специјалистичким академским студијама, специјалистичким струиковним студијама односно на основним студијама у трајању од најмање четири година или специјалистичким студијима на факултету, положен државни стручни испит и најмање пет година рада у струци.

 На јавни конкурс за попуњавање положаја начелника Општинске управе општине Владичин Хан пристиглa je једна пријава Милоша Стојановића, из Владичиног Хана, с. Мртвица, заведена под бројем 111-3/2.

У складу са чланом 16. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“ број 95/2016 и 12/2022) конкурсна комисија је прегледала пристиглу пријаву и доказе које је кандидат уз пријаву доставио, констатовала да је пријава благовремена и потпуна. Конкурсна комисија је на истој седници пошто је прегледала приспелу пријаву и поднете доказе, утврдила да кандидат Милош Стојановић испуњава оглашене услове за рад на положају Начелника општинске управе Општине Владичин Хан, те је на основу члана 104. Став 2. Закона о запосленима у аутономним покрајинама и јединицама локалне самоуправе и члана 16. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе, сачинила списак кандидата који испуњавају оглашене услове за избор начелника Општинске управе општине Владичин Хан, који узимају учешће у изборном поступку. Конкурсна комисија је одредила да ће се изборни поступак за попуњавање положаја Начелника општинске управе Општине Владичин Хан одржати дана 29.09.2022. године. У складу са чланом 18. и 19. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе ( ,,Службени гласник РС", број 95/2016 и 12/2022), конкурсна комисија је утврдила критеријуме и мерила за оцену стручних оспособљености, знања и вештина кандидата.

 Након извршене провере и оцењивања стручне оспособљености, знања и вештине комуникација конкурсна комисија је утврдила кандидату Милошу Стојановићу просечну вредност оцене 3.

По окончаном изборном поступку Конкурсна комисија за спровођење изборног поступка за попуњавање положаја начелника општинске управе општине Владичин Хан, на основу члана 96. Став 3. Закона о запосленима у аутономним покрајинама и јединицама локалне самоуправе и члана 23. Став 1. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе, сачинила је листу за избор на коју је уврстила кандидата Милоша Стојановића, који је након извршене провере и оцењивања стручне, оспособљености знање и вештина, оцењен просечном оценом 3.

Листу за избор кандидата са записницима Конкурсна комисија доставила је Општинском већу Општине Владичин Хан дана 06.10.2022. године, ради доношење одлуке о избору кандидата.

Одередбом члана 97. Став 2. Закона о запосленима у аутономним покрајинама и јединицама локалне самоуправе прописано је да орган аутономне покрајине надлежан за постављање на положај, односно Веће доноси одлуку о избору кандидата у року од 15 дана од дана пријема листе кандидата.

 Против решења Општинског већа о постављењу на положај, жалба није допуштена али може се покренути управни спор пред Управним судом, сходно члану 98. Закона о запосленима у аутономним покрајинама и јединицама локалне самоуправе.

Имајући у виду напред наведено Општинско веће Општине Владичин Хан доноси решење о постављењу Милоша Стојановића, дипломираног правника из с. Мртвица, за начелника Општинске управе Општине Владичин Хан, на пет година почев од 25.11.2022.године.

**УПУТСТВО О ПРАВНОМ СРЕДСТВУ**: Против овог решења жалба није допуштена, али може се покренути управни спор пред Управним судом у Београду, у року од 30 дана од дана достављања решења.

**РЕШЕЊЕ ДОСТАВИТИ:**

1. Милошу Стојановићу с. Мртвица , Владичин Хан
2. Општинској управи Општине Владичин Хан-

службенику за управљање људским ресурсима

1. Одељењу за финансије и привреду
2. Архиви

**ОПШТИСНКО ВЕЋЕ ОПШТИНЕ ВЛАДИЧИН ХАН**

**БРОЈ: 06-97/2/22-III**

 **П Р Е Д С Е Д Н И К,**

 **Горан Младеновић,**